32003R0061
L 011/12
JURNALUL OFÍCIAL AL UNIUNII EUROPENE
REGULAMENTUL (CE) NR. 61/2003 AL COMISIEI
din 15 ianuarie 2003
de modificare a anexelor I și II la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală (1), astfel cum a fost modificat ultima dată prin Regulamentul (CE) nr. 1937/2002 al Comisiei (2), în special articolele 6, 7 și 8,
întrucât:
(1)
În conformitate cu Regulamentul (CEE) nr. 2377/90, trebuie să se stabilească progresiv limitele maxime ale reziduurilor pentru toate substanțele farmacologic active care se utilizează în cadrul Comunității în medicamentele de uz veterinar destinate administrării la animalele de la care se obțin produse alimentare.
(2)
Limitele maxime ale reziduurilor ar trebui să se stabilească numai după examinarea în cadrul Comitetului pentru medicamente de uz veterinar a tuturor informațiilor referitoare la siguranța reziduurilor substanțelor în cauză pentru consumatorul de produse alimentare de origine animală și impactul reziduurilor respective asupra transformării industriale a produselor alimentare.
(3)
La stabilirea limitelor maxime ale reziduurilor de medicamente de uz veterinar în alimentele de origine animală este necesar să se specifice speciile de animale în care pot să fie prezente reziduurile, nivelurile care pot fi prezente în fiecare dintre țesuturile musculare relevante provenite de la animalul tratat (țesutul țintă), precum și natura reziduului care este relevant pentru controlul reziduurilor (reziduu marcator).
(4)
În vederea controlului reziduurilor, în conformitate cu legislația comunitară relevantă, limitele maxime ale reziduurilor ar trebui stabilite, de regulă, pentru țesuturile țintă de ficat sau rinichi. Cu toate acestea, deoarece ficatul și rinichii sunt adesea îndepărtați din carcasele aflate în circulație în cadrul comerțului internațional, limitele maxime ale reziduurilor ar trebui să fie întotdeauna stabilite pentru țesuturile musculare sau adipoase.
(5)
În cazul medicamentelor destinate a fi administrate păsărilor ouătoare, animalelor aflate în perioada de lactație sau albinelor, limitele maxime ale reziduurilor trebuie stabilite, de asemenea, pentru ouă, lapte sau miere.
(6)
Cefaloniumul și permetrina trebuie adăugate în anexa I la Regulamentul (CEE) nr. 2377/90.
(7)
Triclormetiazidul trebuie adăugat în anexa II la Regulamentul (CEE) nr. 2377/90.
(8)
Înainte de intrarea în vigoare a prezentului regulament trebuie prevăzută o perioadă de timp adecvată pentru a permite statelor membre să efectueze modificările necesare la autorizațiile de introducere pe piață a medicamentelor de uz veterinar respective, acordate în conformitate cu Directiva 2001/82/CE (3) a Parlamentului European și a Consiliului, pentru a se ține seama de dispozițiile prezentului regulament.
(9)
Măsurile prevăzute de prezentul regulament sunt conforme cu avizul Comitetului pentru medicamente de uz veterinar,
ADOPTĂ PREZENTUL REGULAMENT:
Articolul 1
Anexele I și II la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică din a șaizecea zi de la data publicării.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 ianuarie 2003.